**ZAPISNIK**

sa **10. sjednice** Gradskog vijeća Grada Makarske,

održane **19. rujna 2018.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 17 od 17 vijećnika kao i da je održavanje sjednice pravovaljano.

**Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Ivan Kotarac
6. Daniela Primorac
7. Neven Vranješ
8. Sretan Glavičić
9. Tonći Bilić
10. Gordana Muhtić
11. Josip Paunović
12. Jagoda Martić
13. Milan Grbavac
14. Hloverka Novak Srzić
15. Ivan Perić
16. Ivan Šimić
17. Siniša Srzić

**Ostali nazočni:**

1. Jure Brkan, gradonačelnik Grada Makarske

2. Dražen Nemčić, zamjenik gradonačelnika Grada Makarske

3. Lara Rakušić Ivanković, tajnica Gradskog vijeća Grada Makarske

4. Angela Kuran, savjetnica za financije i proračun u Upravnom odjela za financije i

proračun

5. Matko Lovreta, pročelnik Upravnog odjela za komunalne djelatnosti

6. Mirna Kostanić Antunović, unutarnji revizor

7. Dražen Kuzmanić, v.d. pročelnika Upravnog odjela za društvene djelatnosti

8. Tonći Vuković, voditelj Odsjeka za provedbu dokumenata prostornog uređenja i

građenja

9. Tea Botica, savjetnica za opće i pravne poslove i zastupanje grada u Uredu

gradonačelnika

10. Tonći Batinić, viši stručni suradnik u Uredu gradonačelnika

11. Ivana Pleić, viša stručna suradnica u Uredu gradonačelnika

12. Darko Svaguša, županijski vijećnik Splitsko-dalmatinske županije

13. Igor Batošić, županijski vijećnik Splitsko-dalmatinske županije

14. Predrag Aranđelović, predstavnik srpske nacionalne manjine

**Predstavnici medija:** RMR, *Makarsko primorje* – Janja Glučina, *Makarska kronika* – Dijana Turić, CROPIX – Ivo Ravlić, TV *Jadran* – Studio Pašalić.

Himna „Lijepa naša domovino“

Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnik Marko Raos** postavlja pitanja:

1. Budući da su vam moji stavovi o stanju u prostoru na području Grada Makarske poznati, kao i moje nezadovoljstvo istim, neću ponavljati i elaborirati podatke koji to potvrđuju, a svim su vama poznati i očiti su. Moje prvo pitanje stoga je vezano za problematiku, a to je, kad će bit donijeta strategija razvoja Grada Makarske i pod c) obzirom da na Izvješće gradonačelnika zadnji put nije bilo izvješće Ureda za prostorno planiranje molio bih da to izvješće se metne na Gradsko vijeće.
2. Drugo moje pitanje odnosi se prema članku 13. Zakona o zaštiti od požara svaka jedinica lokalne samouprave donosi plan zaštite od požara za svoje područje na temelju procjene ugroženosti od požara. Pitanje glasi da li ga imamo ili ga trebamo izraditi? Ako ga nemamo, zašto ga nemamo?
3. Za dogradonačelnika, gospodina Nemčića. Prema poglavlju 4. o komunalnom redu i članku 104. ad. 4. glasi: „na javnim površinama zabranjeno je nuđenje, nagovaranje i prodaja usluga smještaja bez odobrenja nadležnog tijela Grada“. Obzirom šta se događa na našim ulicama bilo u gradu, bilo na ulazu izlazu iz grada, postavljam pitanje da li ti ljudi imaju i da li su date dozvole za ovakvo ponašanje ili radu na divlje. Ako radu na divlje, da li su redari intervenirali i da li su neke od osoba kaznili? Jer novčane kazne su tu od 1.000,00 do 5.000,00 kuna.

**Gradonačelnik Grada Makarske** **Jure Brkan** je odgovorio na postavljena pitanja:

Evo ja ću odgovoriti na prvo pitanje, a druga dva predlažem da odgovori dogradonačelnik jer on ima više informacija.

1. Što se tiče strategije razvoja Grada Makarske ona je započeta, izrada te strategije pod vodstvom Makarske razvojne agencije još u prošlom mandatu bivšeg gradonačelnika i ona je trenutno pri kraju. Ostaje još da dovršimo nekoliko detalja i ja vjerujem do konca godine da će se ona naći na sjednici Gradskog vijeća. Znači ona se radi i bit će uskoro završena.
2. Što se tiče izvješća Ureda prostornog planiranja ono u šestomjesečnom izvješću druge polovice prošle godine nije bilo, ali ćete uskoro na idućoj sjednici Gradskog vijeća imati izvješće za prvih 6 mjeseci ove godine tako da će ona tada biti i obuhvaćena u tome izvješću.
3. Što se tiče Plana zaštite od požara mi ga usvajamo svake godine, ali evo gospodin gradonačelnik ima više podataka.

**Zamjenik gradonačelnika Grada Makarske Dražen Nemčić** je odgovorio na postavljena pitanja:

1. Mi imamo znači Plan zaštite od požara, međutim on se mora svako malo revidirati. Postupak revidiranja je započet i ja se nadam da će bit gotov do kraja mjeseca. Tako imam povratnu informaciju. Svi relevantni podatci su praktički dani od strane vatrogasaca i svih ostalih relevantnih čimbenika koji moraju dati tako da će biti nadam se gotovo do kraja mjeseca.
2. Vezano za, ajmo tako, za bukiranje i nuđenje smještaja usluga na javno-prometnim površinama, to je problem koji imamo godinama. Međutim ne radi se samo o jednoj lokaciji. Kao što ste rekli radi se o više lokacija, neke čak nisu javno-prometna površina što komunalnim redarima predstavlja problem, npr. benzinska crpka INA je javno mjesto, međutim nije javno-prometna površina u smislu zakona jer je ipak ona u vlasništvu INA d.d. Na javno-prometnim površinama takva vrsta usluge nije dopuštena, nitko nema odobrenje, komunalni redari znači tu moraju postupati prilikom zaticanja u prekršaju znači moraju izdati obvezni prekršajni nalog. Međutim da bi izdali obvezni prekršajni nalog moraju nekoga zateći, čuti da netko nudi ili eventualno sa tablom. Ja vam mogu u pisanom obliku dostaviti od našeg odjela, odnosno Odsjeka za komunalno redarstvo koliko je tih prekršajnih naloga izdano ove godine. Uvjeren sam da su izdani jer je to jednostavno ponašanje koje Grad ne smije podupirati, znači mora kažnjavati.

**Vijećnik Siniša Srzić** postavlja pitanja:

Na stolu me je dočekao odgovor od prošle godine od 11. mjeseca. Moram reći niti sam ovo pitao, niti sam ovo tražio. Konkretno sam tražio da mi se dadu podatci koliko je naplaćeno u 2017. godini, odnosno u 2018. godini za 12, možete vidjeti u zapisniku. Ovo nije odgovor, ovo je općenito, a koliko je moje saznanje nije ništa plaćeno ni fakturirano. Pa bih vas molio gradonačelniče ako možete da mi dadu konkretno za period za koji sam tražio. Hvala!

1. Moje prvo pitanje je u kojoj fazi je i kada se može očekivati konačni završetak dokumentacije za početak izgradnje žičare?
2. U kojoj fazi i kada će biti gotova prometna studija sa studijom prometa u mirovanju grada Makarske? Izlazi i ulazi u grad, prometna rješenja na rivi, promet turističkih autobusa, promet u mirovanju, parking na Gorinci šta ste rekli da ćete promptno dolaskom na vlast reagirati i garaže. Zašto sam ovo naveo u samom pitanju jer promet je promet i promet u mirovanju je vrlo bitan za grad Makarsku i neophodno je za razvoj turizma i razvoj samog grada Makarske da osiguramo šta više nadzemnih i podzemnih parkirnih mjesta, a koliko je sada poznato rješenje je na jedan prilično dobar način riješen, ali svi građani grada Makarske nisu u istoj poziciji. Neću reći da je zadovoljavajuće. Zašto? Možemo primijetit Ulicu kralja Petra Krešimira IV., Zelenku i ostalo gdje se radu ustupci velikom broju građana, a šta baš nije dobro, mislim da bi svi građani grada Makarske morali biti u ravnopravnom položaju.
3. Koliko je do sada sankcionirano fizičkih i pravnih osoba, motora, računajući i vozila za snabdijevanje koji ne poštuju odluke Grada Makarske, kao ni zakone Republike Hrvatske i postoji li strategija ili plan da se to u budućnosti riješi? Naime da mi ne bi zamjenik gradonačelnika, uvažavajući Dražena, rekao kako smo donijeli odluku poslije 9 sati da se ne može prometovat ja vam mogu zadnjih 7-8 dana kako sam svaki dan na šetnici dati snimke vozila na tom periodu, snimke poslat, posebno Apfel i ovi drugi, koji u 9.30-10.00 sati jednostavno takvu gužvu, ne mogu proći, Komunalac ima problema, svi imaju problema, a to je mimo odluka. Ja se slažem mora bit snadbijevanje i ne bi im dozvolio do 9, ali odluka je vaša do 9, ali oni poslije 9 sati imate prometovanje katastrofa. I ne znam koliko je do sada sankcionirano. Ne kažem da nekoga treba sankcionirat novčano i nešto, ali sankcija mora postojat, opomena ili da mu rečete sljedeće godine ne može se, iako mislim da postoje bolja rješenja.

**Gradonačelnik Grada Makarske** **Jure Brkan** je odgovorio na postavljena pitanja:

1. Što se tiče dokumenatacije žičare trenutno smo u fazi, mi što se žičare tiče imamo nekoliko studija, studiju utjecaja na okoliš, imamo idejno rješenje. Sada radimo na idejnom projektu. Također tražili smo i od države da nam da načelnu suglasnost za korištenje njihovih parcela, zemljišta preko kojih, na kojima žičara ima stup, prihvatnu stanicu i preko kojih prolazi trasa. Do 21. rujna traje natječaj Ministarstva turizma di su oni oglasili u natječaju da financiraju izgradnju projektne dokumentacije za žičaru. Mi ćemo se na taj natječaj prijavit i prijavljujemo se u biti sa projektom izrade idejnog projekta žičare. Dobijanjem tih sredstava, a vjerujem, nadam se da ćemo ih dobiti, ali svakako dobili - ne dobili, mi ćemo ići u izradu idejnog projekta. Po izradi idejnog projekta, mi tada idemo na lokacijsku dozvolu. Sa lokacijskom dozvolom cilj je da se raspiše koncesija, koncesija koncesionaru koji će dalje raditi žičaru. To vam je trenutna faza. Što se tiče zaštite okoliša u Ministarstvo zaštite je otišla, sad ne znam točno kako se dokument taj zove, na glavnu ocjenu projekt utjecaja studija na okoliš i to bi isto, očekujemo dobit jer prošlo je županijske instance, samo je ovo potvrda. Vjerujemo da ćemo i nju dobiti uskoro. Što se tiče žičare, to vam je trenutna faza.
2. Pitala ste za prometnu studiju. Prometne studije nema. Mi imamo Plan uređenja prometa koji je prošao javno savjetovanje i trenutno je išao na suglasnosti Ministarstva unutrašnjih poslova. Gospodin Lovreta, ako griješim, možete me ispravit. Od MUP-a smo dobili suglasnost još čekamo suglasnost Ministarstva nadležnog za promet i onda dolazi na dnevni red. Znači govorimo tu ponovno o planu uređenja prostora. Taj plan uređenja prostora konstatira stanje ono *de facto* kakvo je sada. Za prometnu studiju to je jedan drugi dokument, dugoročni, razvojni, kojega bi u biti mi tek trebali pokrenut radit. Znači skroz drugačiji dokument od ovoga što ćemo sada dobit prvi put, a to je Plan uređenja prometa. To je kako je. Mi studiju bi mogli, morali napraviti ako namjeravamo se dugoročno razvijati, međutim to još nije pokrenuto jer nemamo ni ovo osnovno, u biti da konstatiramo stanje kakvo je na terenu.
3. Koliko se sankcionira vozača na šetnici? Ja vam tu brojku nemam, dobit ćete je napismeno jer je to, ovo lito bilo je puno, puno sankcija. Naši komunalni redari su napisali puno prekršaja, obveznih prekršajnih naloga tako da dobit ćete napismeno, to je veća brojka. Stalno se borimo s tim, stalno ljudi ima u prekršaju, a evo jedino izgleda kaznama da ćemo moći riješiti. Mi šetnicu zatvorimo oni opet prođu, puno je rupa, ali jedino što nam ima trenutno kao alat da to suspregnemo su upravo te kazne. Tako da ima tu previše, ja ću vam poslat napismeno koliko je bilo.

**Vijećnik Siniša Srzić** komentira odgovore:

1. Ja bih samo što se tiče prometne studije nadovezao bih se na gospodina Marka Raosa jer ona bi trebala bit dio komponente Prostornog plana i onda bi bilo puno, puno bolje jer Makarskoj je to neophodno. Mi smo mali zbijeni i to bi trebalo.
2. Za ovo bi trebalo po meni svi oni koji nisu poštivali zakon sljedeće godine zabraniti ulazak i korištenje šetnice, dosta je devastirana.

**Vijećnica Gordana Muhtić** postavlja pitanja:

1. Prvo je vezano za pitanje sa prošle sjednice. Tad smo saznali da ste vi gradonačelniče duševan čovjek, ali smo ujedno saznali da ste pomalo naivni jer smo od vas čuli da je ispalo da je gospodin kojem ste dali koncesiju na području Sv. Petra se proširio izvan 80 kvadrata i tad ste rekli da je išlo rješenje da se vrati, uskladi na gabarite prema našem koncesijskom odobrenju, citiram vas. Zanima me da li ste to učinili, da li je vraćeno u prvobitno stanje, odnosno unutar ranije postavljenih? Te me zanima da li ste vi također vezano za taj objekt dali suglasnost da se prošlog vikenda glazba pušta do 4 sata ujutro ili ne? Dakle ispali naivni pa su vas opet zeznuli ili je zaista bila vaša suglasnost. Mi smo imali ogroman broj upita građana na tu temu pa eto ovim putem vas pitam.
2. Drugo pitanje je vezano za sjednicu koja je bila 21. prosinca 2017., to je 5. sjednica, a moje pitanje je vezano uz suradnju tijela državne vlasti, Ministarstvo državne imovine sa Gradom Makarskom vezano za područje Peškere. Citirat ću vas: „je gospodin ministar nam je obećao da prvo po redu prioriteta će nam biti završeno u ovoj godini, to je ispala kompleksnija situacija ovo je u domeni Ministarstva poljoprivrede, tj. Hrvatskih šuma, Hrvatske šume moraju dati suglasnost, malo duže traje, moja informacija je da će to biti, sada oće li u ovih narednih 7 dana ili ne, ali iza Nove godine, ali vjerujem ministru da će se to napraviti“. Zatim smo imali sjednicu Vlade u svibnju u Splitu gdje je ono što ste vi prezentirali kao darovanje te imovine zapravo bio samo zaključak kojim se kaže da će Republika Hrvatska to darovati bez nekih rokova. Znači cijeli akt ima ravno jednu rečenicu. I mene sad zanima šta se tu pomaklo i da li je naš vrli ministar koji se onako hvali nagradama, doista odlikovanjima da li će se zaista držati obećanja vidimo da baš nije Nove godine 2018. hoće li 2019. dobiti prostor područje Peškere.
3. Vezano za donošenje odluke o izgledu stare gradske jezgre. Prije nekoliko mjeseci smo slušali o tome da je sve pripremljeno evo samo što nije, da je ostalo samo još se dogovoriti o vizualnom identitetu. Da uređujemo Sikstinsku kapelu, ja vjerujem da bi vizualni identitet već bio gotov. Zanima me gdje je zapelo, šta je toliko komplicirano i šta će takva odluka obuhvatiti, dakle koje područje grada? Moj vam je prijedlog da donesete bar tu, a da na temelju nje donesete i odluku o izgledu cjelokupnog područja grada, jer osim stare gradske jezgre u kojoj vlada kaos, kaos nam vlada i u ostalim dijelovima grada.

**Gradonačelnik Grada Makarske** **Jure Brkan** je odgovorio na postavljena pitanja:

1. Vezano za Marka Jakira i njegov objekat na Sv. Petru će vam dati odgovor gospodin dogradonačelnik. Ja nisam izdao dozvolu da se radi do 4, to ću vam ja reći.
2. Vezano za Peškeru. Ja ne bih olako shvatio tu obvezujuću odluku Vlade koja je bila na Sv. Duju u Splitu i ja vjerujem da će do konca ove godine Grad Makarska postati i vlasnik Peškere. To je nešto puno više od onoga što je vaš premijer za vas učinio, a ja mislim da ovi naši imaju malo više volje poslušat narod i građane i udovoljit jedinici lokalne samouprave.
3. Treće pitanje odluka o izgledu stare gradske jezgre, isto će vam gospodin dogradonačelnik odgovorit.

**Zamjenik gradonačelnika Grada Makarske Dražen Nemčić** je odgovorio na postavljena pitanja:

1. Kao što je gradonačelnik rekao, on nije dopustio, ja sam dopustio. Znači moja je greška, ja nisam znao da su njega prije pitali i da on nije to odobrio. Međutim nije problem od 3 do 4 ako je problem bio sa bukom, bio je problem u 1 sat kad uvijek može zakonito radit unutar odobrenog radnog vremena. Tako da ne bih ja potencirao ni do 3 ni do 4, sigurno je to isto problem. Ja se ispričavam svim građanima koji su imali problem vezano za to. To je odluka koja je donesena iskustvom da dosad problema sa navedenim objektom nije bilo do kad je god on radio pa sam pretpostavio da taj problem neće biti ni ovaj put, međutim evo pogriješio sam. Tako da je to jedna pouka, evo ja ću se još jednom ispričati svim građanima koji tu noć nisu mogli spavati. Vezano za gabarite, znači rješenje je doneseno, međutim nije izvršeno. Vidit ćemo sada, treba donijet rješenje o izvršenju. Ako se u međuvremenu nije uskladio kako triba, bit će definitivno izvršeno. Međutim napomenuo bih da se radi i o dijelu koji je pod koncesijom Hrvatskih šuma nije samo na našem, nego i u njihovome dijelu na kojem mi nemamo nikakvu nadležnost uopće određivati je li on u skladu ili nije, to su znači Hrvatske šume.
2. Odluka o uređenju stare gradske jezgre. Da je jednostavno donijeti takvu ajmo reći jednu odluku i predvidjeti sve što bi u njoj trebalo stati bilo bi davno doneseno. Ta odluka će biti donesena onda kad se predvide svi mogući utjecaji na naše građane, prvenstveno na građane koji žive unutar stare gradske jezgre, znači zaštićenog područja 1. zaštićenog područja 2. te ljude koji tu rade i žive od svoga rada. Nije jednostavno reći nekome da mora skinit klimu sa zida i uložit u klimu koja ne košta 2.500,00-3.000,00 kuna, nego 7.000,00 kuna jer ne može imat vanjsku jedinicu. Pretpostavljam da će se tu trebati i kroz proračun na neki način pokušati odobrovoljit građane da dobrovoljno pristupe jer svaki postupak kasnije bi bio prisilan i moralo bi ga odradit naše Komunalno redarstvo i naše službe. Znači radi se o stotinama klima, radi se na desetke plastenika i radi se sigurno o stotinjak reklama. Ići ćemo na sljedeći način, ići ćemo na onaj način da se riješi prvo ono što je najlakše, a to su reklame. Znači vizualno uskladiti reklame da budu svi jednako tako da se na neki način građane koji tu žive i rade uvedu u samu odluku i način postupanja. Vjerujem da ćemo imati određene probleme, ali o tom potom kad bude ta odluka došla na ovo Vijeće.

**Vijećnica Gordana Muhtić** komentira odgovore:

1. Što se tiče gospodina Jakira moram priznat da sam neugodno iznenađena ovim da nije izvršeno rješenje prvo što se tiče gabarita. Zaista se nadam do sljedeće sjednice koja bi evo po nekim najavama trebala i opet biti relativno brzo, ja se nadam da ćete to riješiti. Da li vam je možda poznato vezano unutar toga da gospodin Jakir uopće više nije glavni u tom objektu, nego da je to sada u podkoncesiji jer to rješenje koje ste vi dopustili produženje? Jeste li ga dali u pisanom obliku i na temelju kojeg akta ste ga to dali? Je li to unutar zakona uopće ili je to bilo vaša slobodna volja? Drago mi je da ste se ispričali za vašu grešku. Problem je buke mogu se složiti u 1 sat, međutim tad je samo buka, ali dozvoljen rad. Prošli vikend građani su bili ludi od stanja, dakle mislim da su ova 2 elementa koja su jako bitna.
2. Još mi dopustite samo kratko za Peškeru. U razdoblju od 2014. Grad je prestao plaćati više od 1.000.000,00 kuna godišnje naknade Hrvatskim šumama za područje korištenje Peškere. Dakle u tom prethodnom razdoblju ministarstvo koje je o tome odlučilo je učinilo veliku stvar za Grad. Ja nisam omalovažila odluku Vlade, međutim mislim da su i ministar državne imovine koji je u prosincu vam dao obećanje da će sve biti gotovo do početka 2018., a i Vlada Republike Hrvatske u svibnju '18. Vas omalovažili i omalovažili građane ovog grada jer još o tome nisu ništa odlučili i sve predugo traje.

**Vijećnik Milan Grbavac** postavlja pitanja:

1. Moje prvo pitanje bilo bi upućeno gradonačelniku, a ja sam ga postavio i prošli put na prošloj sjednici. Zapisnici Turističkog vijeća Grada Makarske ne postoje na internetu. Bez obzira koliko ste me uvjeravali ovdje, i gospođa Hloverka, njih nema na internetu, znači nisu dostupni javnosti ni građanima grada Makarske. Ja bih volio da se to u skorašnje vrijeme ispravi.
2. Drugo pitanje, bilo bi u vezi parkinga. Koliko je ove godine zarada viša od parkinga nego prošle godine i točno koliko je razlika u poskupljenju parkinga, koji je to iznos novca i zašto će se utrošiti?
3. Kada će se u gradu početi koristiti mobilna reciklažna dvorišta? Kasnimo li sa odlukom i uvođenjem sustava odvajanja prikupljanja otpada? I kada će biti određena nova lokacija, stara je zaustavljena, a kad će do biti nova, do tada su mobilna reciklažna dvorišta nužna za ovaj grad i kasnimo li sa uvođenjem tog načina prikupljanja otpada?

**Gradonačelnik Grada Makarske Jure Brkan** je odgovorio na postavljena pitanja:

1. Zapisnici Turističkog vijeća, kažete, nema na internetu. Evo ja sada upravo pretražujem internet, ja dok sam radio u Turističkoj zajednici apsolutno uvijek su bili jer je to zakonska obveza da oni budu. Pristup informacijama TZ-a, samo sekunda, evo upravo vrtimo, to je dosad bilo uvik izlistano svi materijali za preuzimanje, zakoni, akti, planovi i izvješća, evo i plan programa rada, Izvješće o radu Turističkog vijeća, Izvješće o radu Turističke zajednice Makarska, Izvješće o radu TZG Makarska, svi su tu. Evo i 2017. gledam, 2018. nema. Izvještaj direktora o radu 2017. ima, 2018. nema. Gledajte uobičajena praksa je uvik bila da se objavljuje jer je to Zakonom o pravu pristupa informacijama nama u biti olakšavao, sva ta transparentnost u Turističkoj zajednici. Po usvajanju izvješća izvješće se stavljalo na web stranicu, zbog čega nema trenutno ovih zadnjih ne znam, ali ispravit ćemo u svakom slučaju i uskladiti sa zakonom.
2. Parking zarada usporedba sa prošlom dobit ćete te podatke napismeno, ja ih napamet ne mogu reći, ne želim ih uopće ovako otfrlje govorit tako da ćete dobit to napismeno. Ono što po mojim informacijama, razlika je velika.
3. Mobilna reciklažna dvorišta, prepustit ću pitanje gospodinu dogradonačelniku.

**Zamjenik gradonačelnika Grada Makarske** **Dražen Nemčić** je odgovorio na postavljeno pitanje:

1. Lokacija novog reciklažnog dvorišta bit će prezentirana, tj. već je prezentirana kroz Prostorni plan Grada Makarske. Mobilna reciklažna dvorišta, zajedno sa mjesnim odborima, definirali smo sve njihove lokacije. Zapelo nam je kod Velikog Brda jer jednostavno sama konfiguracija terena i dostupnih zemljišta u vlasništvu Grada Makarske nisu nam dala mogućnost, nego da tražimo neko alternativno rješenje. Našli smo rješenje da to bude u krugu Konzuma pa ćemo vidjet možemo li tu naći ako ne onda ćemo morati izmislit nešto, jer ono mora bit negdi dostupno svim građanima. Ali uglavnom evo čekali smo da prođe sezona da ne stavljamo te kontenjere. Ako eventualno, evo pozivam predsjednika Mjesnog odbora Veliko Brdo ako on ima neku prikladnu lokaciju da nam slobodno predloži da tu stavimo ako ima neko bolje rješenje.

**Vijećnik Milan Grbavac** komentira odgovore:

1. S ovim odgovorom nisam zadovoljan. Ali ja sam postavio pitanje kada će počet mobilna reciklažna dvorišta i da li kasnimo sa uvođenjem ovog načina prikupljanja otpada. Mislim da debelo kasnimo, i kad će mobilna reciklažna dvorišta počet s radom. A ovo dvorište kad kažete, to je bilo usputno kad će biti određena nova lokacija.
2. A na prvo pitanje isto bi ja zamolio gradonačelnika isto da dobijem pisani odgovor u pisanom obliku da mi se dostave u biti zapisnici jer vidim da ovako nećemo.

**Vijećnica Hloverka Novak Srzić** postavlja pitanje:

Samo ću reći s obzirom da želim da budu svi informirani upravo sam nazvala Turističku zajednicu, naše stručne službe, gospodin Matko Buljan je zadužen upravo za tu djelatnost, on će tijekom sjednice nam dostavit i stranicu i sve zapisnike koji su na toj stranici, tako da nema razloga da odugovlačimo stvari i da bilo što naravno skrivamo. Ja ću prije nego što postavim svoje pitanje pohvaliti dogradonačelnika, rijetko je čuti političare koji se ispričaju i priznaju svoju grešku. Gospodine Nemčić, slažem se da ste pogriješili kad ste u 4 sata pustili tu buku jer je dosta građana interveniralo, ali lijepo od vas da ste to priznali.

1. Sad imam jedno pitanje kao gradska vijećnica i direktorica Turističke zajednice nisam zadovoljna, ni cijeli grad, čistoćom našega grada ovoga ljeta pa me zanima imamo li režim održavanja i pranja grada ajde barem za onaj period od 1. svibnja do 1. listopada kad nam je u jeku turistička sezona.

**Gradonačelnik Grada Makarske Jure Brkan** je odgovorio na postavljeno pitanje:

1. Ja vam mogu reći samo ovo da grad nije bio ništa prljaviji, nego što je bio i godinu prije toga. Također znam da se puno više pralo, većim intenzitetom nego što je bilo godinama prije ovoga. Normalno da može bit bolje. Da li mi imamo već sad plan pranja i čišćenja od 1. svibnja do 1. listopada 2019. godine? Nemamo, ali možemo iskoristiti ovu zimu da sve to pripremimo i da sezonu dočekamo spremno i sa nekim pismenim planom kojega ćemo se držati. Da li će to biti opet dovoljno, e to će nam tek pokazati iskustvo od naredne godine.

**Vijećnica Jagoda Martić** postavlja pitanja:

Prije nego postavim pitanja gospodinu gradonačelniku, rekla bih samo jednu opasku što mi je možda zaparalo uši da tako kažem. Vaša izjava, vaš premijer, naš premijer, mislim da takva podjela nije dobra, premijer bilo koji je premijer svih građana. Nema ni vašeg gradonačelnika, ni našeg gradonačelnika, gradonačelnik je gradonačelnik svih građana grada Makarske isto tako i premijer svih stanovnika Lijepe Naše. Dok budemo na taj način razmišljali, onda nema sreće u našem društvu.

1. Vezano za turističku sezonu koja se polako približava svom kraju i ono što uobičajeno polako će se počet povlačit crte i analizirat rezultate. Što se Makarske tiče, ovogodišnja sezona neće biti upamćena baš po dobrome. Pri tome ne mislim na broj dolazaka i noćenja gostiju, o tome će brigu voditi prvenstveno oni u čijoj je to nadležnosti. Ovdje prvenstveno mislim na onaj dio pripreme i provedbe turističke sezone koja je u nadležnosti Grada i gradskih službi. Činjenica je da odavno nismo u gradu imali veći nered i kaos kao što je to bilo ovog ljeta. Od nereda na plaži, vožnje auta i motora po šetnici, pogotovo po šetnici na Sv. Petru gdje su motori gotovo kao da su na reliju prolazili, znači to je ona šetnica koja vodi do svjetionika. Uzurpiranja javnih površina, tu mislim na pločnike sa velikim tablama na kojima piše apartmani bez sankcioniranja takvog ponašanja, do čistoće, bolje rečeno nečistoće grada koji po tom pitanju nikada nije gore izgledao. I dok se po medijima spominju mnogi gradovi u pozitivnom kontekstu Makarske nema nigdje ili bolje rečeno privukla je pažnju medija jedino po svojoj prljavštini. Pretpostavljam da ste i vi gospodine gradonačelniče što ste i maloprije u odgovoru rekli svjesni te nimalo laskave situacije za naš grad pa me zanima da li ste analizirali koji su sve propusti napravljeni u pripremi ovogodišnje sezone kako se iste greške ne bi ponovile i za sljedeću godinu?
2. Na ljepotu našeg grada i ugodu življenja u njemu u velikoj mjeri utječe i količina stabala i zelenih površina. Nažalost, upravo se to zelenilo sve više povlači ispred bespoštedne betonizacije koja besramno osvaja prostore. Zadnja žrtva takvog ponašanja u prostoru je velika palma ispred kavane Romana na gradskoj rivi u koju je namjerno ubrizgan otrov i koja se sada polako nažalost suši. Materijalna šteta se u ovom slučaju procjenjuje na nekih 100.000,00 eura po metru palme, a o nematerijalnoj šteti da i ne govorim. Znam da je Grad podnio kaznenu prijavu protiv nepoznatog počinitelja, međutim ono što mene zanima da li će Grad na tom istom mjestu zasaditi novu palmu?
3. Grad bi trebao na jednak način skrbiti o svim dijelovima grada i voditi računa da niti jedan mjesni odbor ne bude zapostavljen. Da to nije tako najbolje pokazuje primjer Velikog Brda. Pa evo samo nekoliko navoda ulice su u tom naselju raskopane, smeće se ovo ljeto slabo odvozilo, ulice se slabo čiste, stvarala su se ilegalna odlagališta otpada, nije postavljena obećana rasvjeta na Kuku, novoimenovana Ulica Mate Vladića nije označena u skladu sa odlukom Gradskog vijeća i inicijativom MO Veliko Brdo, kojem usput budi rečeno nije dodijeljen ni prostor za rad. Pitam zbog čega takav maćehinski odnos Grada prema tom našem naselju?

**Gradonačelnik Grada Makarske Jure Brkan** je odgovorio na postavljena pitanja:

Samo kako ste vi imali šlagvort na početku pa ću i ja. Naš premijer, vaš premijer. Premijer Zoran Milanović je javno na televiziji vikao mi ili oni pa sam ja mislio da je to neka uobičajena konotacija u partijskim krugovima, zato sam ja rekao vaš premijer. On je vikao na televiziji mi ili oni.

1. Kažete sezona neće biti upamćena po dobrome, nered i kaos. Apsolutno nije točno, apsolutno nije točno. Uzmite policijska izvješća, uzmite izvješće Vodovoda, uzmite izvješća Komunalca, uzmite sve relevantne ustanove, HEP-a, koje mogu usporedit ovu sezonu sa prošlom sezonom ili sezonom prije nje. Niti je bilo problema u opskrbi vodom, niti je bilo problema u opskrbi strujom, niti je bilo problema u velikim remećenjima javnog reda i mira, dapače ogromna razlika u odnosu na godinu prije. Sve vam to možemo dokumentirat. Također uzmite izvješće policije nije bilo ni kaznenih djela u toj mjeri kao što je bilo prijašnjih godina. Što se tiče čistoće, čistoća ja bih napomenuo nikad više se puta nije otpad odvozio što se tiče kontenjera i zelenih otoka. Također pojačano prikupljanje otpada na šetnici na plaži, postavljeno 25 novih kanta jer smo skidali one salonitske kante iz doba Jugoslavije i stavljali nove, znači šta je isto bila mogućnost i prijašnjih godina da se napravi opa nije se napravilo nego se napravilo ove godine. Prali smo ceste svaki dan što se tiče ulica i vatrogasaca. Što se tiče pranja kamenih površina tu smo malo reducirali, imali smo svoj stroj, imali smo nažalost i početničke probleme, porodiljne, novi stroj koji smo nabavili nažalost u roku 10 dana je bio pokvaren, ali je bio pod garantnim rokom. Dok smo to popravili tu smo možda malo zakasnili u pranju kamenih površina, međutim to smo bajpasirali na način da smo otvarali hidrante i prali šmrkovima bez brušenja kamena i za to imamo isto evidentirano uredno. U pravu ste u medijima ništa o Makarskoj niste mogli čut nego kako je prljava, kako je ovakva kako je onakva. To je istina to se slažem i tko to radi to radi zlonamjerno, a vi dođite i pitajte naše turiste kako se osjećaju u Makarskoj, može vam direktorica Turističke zajednice puno bolje reći o tome. Znači oni se osjećaju i dobro i sigurno i zadovoljni su boravkom u Makarskoj, da nije tako ne bi oni nama ni dolazili, ne bi imali povećanje broja noćenja i broja dolazaka koji sam uvjeren da ćemo imati u ovoj godini. Uzmite samo prvih 15 dana rujna gdje smo već premašili ono što je bilo u prošloj godini u rujnu. Znači mi imamo dobre statističke pokazatelje. Uzmite činjenicu da smo mi u prethodne dvije godine znači 2016. imali porast od 10% dolazaka i noćenja i 2017. smo imali porast od 15%. U dvije godine mi smo imali porast noćenja od 25 %, to normalno ne može trajat i nama nije niti smo planirali da će biti toliki porast i konačno doveo se na neku normalnu razinu. Mi imamo predsezonu svibanj i lipanj da rastu, srpanj i kolovoz stagniraju jer očigledno smo dosegli limite, a rujan i listopad će biti jači. I ovo sve vi se vezujete na medijske natpise to se slažem to netko debelo zlonamjerno radi protiv našega grada, ali nije čudo jer vidim da radi i protiv čitave države. To se apsolutno slažem. Znači ovo nered i kaos nije točno.
2. Stabla i zelene površine. Ma di god možemo sadit mi sadimo. Kad god probijamo, pogledajte malo prođite Zelenkom na nogostupe smo posadili one nove kostele i mi di god planski razvijamo i uređujemo neko gradsko područje, mi tu sadimo stabla. Šta se desilo sa palmom ispred Romane, kako vi kažete namjerno ubrizgan otrov, pa vi prejudicirajte policijsku istragu. Ja taj podatak neman, moj zadnji podatak od policije je da je istraga još u tijeku. Isti dan kada smo dobili informaciju od gospodina Viskovića da je palma izbužana, isti dan smo podnijeli kaznenu prijavu protiv nepoznatog počinitelja i policija i dalje još nije završila tu svoju istragu. Policija radi istragu da vidi tko je to napravio, a vi prejudicirate, kažete namjerno ubrizgan otrov. Ja takvu informaciju nažalost još nemam, vi očigledno može biti da znate nešto o tome, možda znate i tko je ubrizgao otrov, ja ne znam. A ona stvar što se tiče te palme tu je palma bila a kada se završi istraga mi ćemo je normalno skinit i zasadit novu jer to je javno-prometna površina i dapače jedna lipa uređena, kamenim obrubom napravljena i tako da tu ne vidim nikakvog traga betonizaciji, kamen nije beton, a mislim da je tu palma bila i da mora i ostat.
3. Veliko Brdo, to će dogradonačelnik.

**Zamjenik gradonačelnika Grada Makarske Dražen Nemčić** je odgovorio na postavljena pitanja:

1. Samo bih ja dodao vezano za 2. pitanje, mi smo onda odmah zvali nekoga tko je stručan vezano za pregled palme. Nije da ne vjerujemo našem Radetu, ali mislim da treba i neko drugo mišljenje. Jučer su bili iz Parkova i nasada, pregledali su palmu, u najmanju ruku su zbunjeni i nisu 100 % sigurni je li otrov ili je pipa. Pipa najvjerojatnije nije, ali mora se posavjetovat još sa instituta, iskreno ne znam kojega, pa će nam dat pisano izvješće do kraja ovoga tjedna pa evo možemo se čut pa da vam dam točno. Ali uglavnom to šta stoji znači ako budemo morali skidat palmu što je vrlo velika vjerojatnost, vratit ćemo palmu na isto mjesto. Bit će malo komplikacije, ali ćemo morat da bi izvadili korijen i sve raskopat pola površine, nekih poprilično kvadrata, ali će se palma vratit na isto mjesto to nema nikakvog govora.
2. Vezano za Veliko Brdo mi smo svakako obećali da se Grad ravnomjerno mora razvijati. Problema na području grada koji nisu jednako razvijeni i nije dovoljno ulagano je puno, među njima je Veliko Brdo. Vezano za rasvjetu na Kuku znam da kolega Joze vodi brigu o tome pa evo nemam vam točnu informaciju, ali mislim da projekt pošto se radi o većem zahvatu da je nužan malo veći projekt jer je veća investicija. Vezano za divlje deponije bilo je na par mjesta uz kontenjere su osvanule bile kante, međutim mislim da su komunalni redari to uspješno rješavali. Ceste raskopane, tako je Put Prodana je zbog gradnje na par mjesta je bio raskopan, još uvijek je, tijekom zime ćemo vidit kakve su nam mogućnosti da to popravimo, sredimo. Znači Veliko Brdo neće biti tu zapušteno, nema nikakvog razloga zašto bio bilo, ono je sastavni dio grada Makarske i ono što budemo mogli napravit ćemo napravit.

**Vijećnica Jagoda Martić** komentira odgovore:

1. Što se tiče prvog pitanja gospodine gradonačelniče, nekako mi se čini ko da očito nismo bili u istom gradu ovo ljeto. To što ste vi rekli izvještaji, ne znam HEP-a, MUP-a, Vodovoda, itd. To je nešto što nije, to znači nisu gradske službe, mene je zanimalo samo ono što je u nadležnosti Grada. I nije točno ta nasjedam na medijske natpise jer prolazim tim gradom i vidim na što izgledaju naše ulice pa i danas kad prođete na pojedinim mjestima osjetite miris smrada. Ja moram priznat da doduše nisam vidjela ili sam to očito propustila da se baš učestalo da su se prale ulice. Što se tiče plaže na plaži se ovog ljeta prodavalo nema šta nema, a ionako je pretrpana. Iznad glava tih ljudi se mahalo sa robom i sa krafnama i sa svime mogućim, mislim i na to sam mislila. Znate ono što i sami ste rekli da ste uočili problem čišćenja grada zato sam to pitala čisto dobronamjerno, na greškama se uči. Znači ovo je prva sezona koju ste vi kao ova gradska vlast pripremali i sigurno da ćete analizirat što je sve napravljeno, što je propušteno napravit i nastojat da sljedeće godine to sve skupa bude bolje. Naravno u toj velikoj količini ljudi koje smo imali naročito u osmom mjesecu da je teško imat sve pod kontrolom, ali mislim da Makarska može i treba bolje.
2. Što se tiče palme, nisam ja ništa prejudicirala policijsku istragu zbog toga što smo sličnih iskustava imali. Imali smo i prije pilanja stabala i to u noćnim satima jer su smetali, imali smo uništavanje borova na Peškeri jer su smetali proširivanju štekata i određenih štandova. Pa ne znam da li je i ta nesretna palma istu sudbinu zaslužila, ali sam zadovoljna s vašim odgovorom. Drago mi je da vodite računa da se na tom istom mjestu zasadi novo stablo jer to je jedini način kako šaljemo poruku svima onima koji preko tih nesretnih stabala pokušavaju nešto ušićarit da Grad to neće dozvolit.
3. Što se tiče Velikog Brda, mislim da ste tu manje-više sve odgovorili, ali evo zaista apeliram da se to naselje da se malo više uloži. Doduše činjenica je da se Veliko Brdo nažalost nekontrolirano zadnje vrijeme razvijalo i prerazvilo što nam je još možda jedna pouka kako se ne bi trebali ponašat u prostoru jer smo dobili jedno naselje koje je zaista moglo biti, služiti za elitni turizam kojeg će ubuduće turisti u velikom luku zaobilazit.

**Vijećnik Sretan Glavičić** postavlja pitanja:

1. Vrlo lagana pitanja, ali su bitna za naše roditelje, odnosno dobio sam pitanja određenog broja roditelja koji se odnosi na djecu i Osnovnu školu *Stjepan Ivičević*, radi se o projektu besplatne prehrane u školi „Marendajmo zajedno“, di je došlo do određenih nesuglasica u odnosu na školu prema roditeljima samim tim što im je ponuđeno uzadnje vrime 2-3 različite ankete po kojima bi oni morali ostvarivati pravo za pomoć prilikom plaćanja tih obroka za djecu. Ne znam koliko ste upoznati, ali ako niste, molit ću u pisanom obliku. Tražu roditelji, pišu grupa roditelja da sredstva koja su trebali dobiti za prošlu godinu povrat sredstava još nisu dobili pa molim Gradsku upravu da pogledaju o čemu se radi, da ona sredstva koja su uplaćena višak razlike, znači uplaćena su kompletna sredstva za marendu, a naknadno im je po kriterijima odobreno da imaju sufinanciranje tih marendi, da im se ta sredstva vrate. Trebala su se vratiti do šestoga mjeseca, a još nisu vraćena. Prema tome govorimo o osnovnoj školi, govorimo o osnovnoškolskom obrazovanju gdje lokalna uprava ima nadležnost pa ako nemate informaciju ispitajte tako da bi mogli roditelje informirat i nije jedan nego je grupa roditelja.
2. Samo bih htio načeti temu o mjesnoj samoupravi koju smo koncem prošle godine formirali, izabrali smo mjesne odbore. Do konca prošle godine većina odbora je napravila inicijalne sastanke gdje su izabrala svoja tijela. Pa promatrajući jučer na stranicama Grada od 7 gradskih odbora i mjesnih odbora možemo reći samo da 3 radu onako s obzirom na intenzitet na zaključke i materijale koje smo našli, a ostali njih čak 2-3 su osim inicijalnog sastanka i prihvaćanja općih akata i izbora predsjednika toga odbora nisu imali nikakvih aktivnosti. Tako da ja neću imenovati jer nije potrebno da neki odbor se sastao samo jedanput 29. 12., a 3-4 odbora zadnju sjednicu su imali početkom 3. mjeseca gdje su donijeli određene zaključke, a drugi odbori su dosta aktivni, ostala 3, i mislim da bi na ovom Vijeću, da li imate najprije informacije kako to funkcionira? Da li s obzirom na njihove zahtjeve i programe da li se izlazilo u susret i da li se pratu njihove mogućnosti, da li ste im dali prostor za djelovanje i u kojoj je to fazi? Ako nemamo te informacije, mislim da bi na jednom od sljedećih Gradskih vijeća moglo doći jedna točka dnevnog reda rad mjesnih odbora da vidimo u kojoj? Tri pitanja sam postavio znači da me informirate u kojoj je to fazi?
3. Groblje u Velikom Brdu u kojoj fazi je izrada groblja u Velikom Brdu? Par ljudi me je pitalo da su dobili uplatnicu za drugi dio plaćanja grobnih mjesta iako grobovi nisu u toj fazi da bi to u skladu s ugovorom bilo tako, a da moraju platit do kraja ovoga mjeseca pa vas molim da nas informirate o čemu se tu radi i u kojoj je fazi izgradnja groblja.

**Gradonačelnik Grada Makarske Jure Brkan** je odgovorio na postavljena pitanja:

1. Osnovna škola *Stjepan Ivičević* program „Marendajmo zajedno“. Roditelji nikad nisu dobivali novac oni su, tu je gospodin tajnik vaš vijećnik Josip Paunović on je puno bolje upoznat što se samog projekta tiče. Ne bi htio njega koristiti, ali evo nek me ispravi ako ja nešto kažem krivo. Sad su učenici dobili, pošto sam roditelj isto dvoje djece u osnovnoj školi, dobijemo anketu i u program „Marendajmo zajedno“ se išlo prema socijalnim kategorijama. Znači ako upadate u neku socijalnu kategoriju tada dobivate pravo na besplatnu prehranu, ali nikad roditelji nisu imali ništa ni s novcem, oni su samo koristili taj projekt „Marendajmo zajedno“ da oni imaju besplatnu prehranu za svoju djecu. Govori se o nadoknadi sredstava iz EU fonda prema Gradu. Je li o tome govorimo?

**Vijećnik Josip Paunović** odgovara na pitanje:

1. Znači prošle godine je projekt malo kasnio pa su roditelji već uplatili sredstva za marendu, o tome se radi sada.

**Gradonačelnik Grada Makarske Jure Brkan** nastavlja odgovarati na postavljena pitanja:

1. Tu razliku od prošle godine, to će bit svakako riješeno. Evo što se tiče razlike ja ću vam napismeno, služba će vam dostavit odgovor kad će ta razlika biti povraćena i u kojoj je to trenutno fazi. Napismeno ću.
2. Mjesni odbori u kojoj je fazi, kako oni rade. Pa evo iskreno kažem, kako koji. Imali smo i mjesni odbor koji nije nikada održao konstituirajuću sjednicu nego je kasnije naknadno donio retroaktivno potpisane dokumente, a to znam iz razloga jer članovi mjesnog odbora nisu nikada bili pozvani na tu konstituirajuću sjednicu. Slažem se ima tu svega, ali sad da imam ja neku ingerenciju na njima da bih ja trebao njih upirat daj radite nešto, ovo, ono, njih su građani birali. Građani su ti koji trebaju ići prema svojim mjesnim odborima i davati im poticaj. Imamo i tako isto jedan mjesni odbor koji se sastaje u kafiću, koji na brzaka donese nekih par odluka i pošalje meni, a mahom se tiče parkinga ispred svoje zgrade i tako to. Tako da rad mjesnih odbora je na nivou mjesnog odbora, ja ne bih ni zamarao naše Gradsko vijeće, svaki normalan prijedlog mjesnog odbora koji Grad je dužan provesti i pametan, normalno je da ćemo to usvojiti. Ali u pravu ste, ima tu svašta. To je ono što se tiče mjesnih odbora prema mojim informacijama mi možemo pretpostaviti ali ja stvarno, mjesni odbori su jedan nivo, Gradsko vijeće je drugi nivo. Gradska služba koja dobije neku primjedbu, neku zamolbu, neku sugestiju mjesnog odbora ako to sve ima smisla normalno da ćemo prihvatit. Ne podcjenjujemo nikoga, ali u pravu ste da ima tu rada i ovakvog i onakvog, tu se slažem, ali ne bih ja ipak glumio njima nekog policajca pa bi ja njih sada dovodio u red, ispravlja. Oni su legitimno izabrani predstavnici građana i oni neka rade kako misle da je njima najbolje.
3. Groblje Veliko Brdo, trenutno smo potpisali, *apriori* da se ogradim dobit ćete napismeno sav odgovor vezan za status groblja Veliko Brdo. Ukratko ću vam reći u fazi smo potpisa ugovora za izgradnju šetnice koja je prošla javnu nabavku, nemam sad tu Hrvoja Pejića da vidim točno u kojoj je to fazi, za izgradnju šetnice i mrtvačnice, a grobnice su pri završetku i ja mislim da uskoro, već potpisujemo, poklopci u biti se radu, već potpisujemo ugovore sa korisnicima koji su uplatili ukupne iznose. Tako da tu neće biti nekog kašnjenja samo smo malo posao proširili izgradnjom šetnice i uređenjem cjelokupnog groblja, što držimo da je primjereno da završimo sve odjednom da se ne razvlači kroz naredne godine. Dobit ćete napismeno.

**Vijećnik Sretan Glavičić** komentira odgovore:

1. Samo da vam pojasnim što ćete mi dat napismeno. Evo ljudi kažu prvo smo u 10. mjesecu prošle godine dali dokumente koji su bili traženi, nakon toga smo dugo čekali i tijekom šest mjeseci su trebala biti vraćena sredstva za 2017. godinu. Nitko do sada još ništa nije dobio, iako smo priložili dokumentaciju, IBAN i sve potrebne tražene papire itd. Spominju da su dobili 3 različite ankete, da je došlo do nesuglasica da ljudi misle da se manipulira sa informacijama, što ja ne vjerujem, ali vas molim da imao sam obvezu da prenesem pitanje građana pa da to provjerite pa da mi odgovorite.
2. Što se tiče mjesnih odbora, mislim da ste u pravu da ima i ovoga i onoga, ali da niste u pravu s tim da vi ne trebate kao gradonačelnik sa vašim službama pomagat mjesnim odborima i inicirati da rade za ono što su izabrani, samim tim što je mjesna samouprava osnovni postulat demokracije i demokratskog društva prema tome sa svojim službama, ne vi ali sa svojim službama pomoć ljudima da one probleme koje imaju u svojim kvartovima da dođu do vas i da im se pokuša riješit. Mislim da bi to bilo jedino ispravno.

**Predsjednik Gradskog vijeća Grada Makarske Marko Ožić-Bebek** postavlja pitanje:

1. S obzirom da ja, ja mogu svjedočit iz prve ruke jer ja sam zadužen u mojoj obitelji za bacanje smeća, otpada, znači ja bacam svaki dan otpad na dvije lokacije. Jedna je lokacija odmah pored rive na početku Stjepana Radića u ulici, a druga je u Velikom Brdu. Znači do sada mi se događalo da bi imao pune kontenjere u Stjepana Radića i da ne bi imao gdje bacit, ove godine to nije bilo, a siguran sam da je isto takva situacija i u Velikom Brdu. Znači češće se odvozi. Moje je pitanje da mi gradonačelnik točno odredi koliko češće se, ako se vozi, koliko češće se vozi smeće ove godine, nego prošle godine s obzirom na čitavu ovu hajku oko prljavog grada. Moje pitanje je da li se vozi češće ili mi pravimo manje smeča?

**Gradonačelnik Grada Makarske Jure Brkan** je odgovorio na postavljeno pitanje:

1. Pošto vi tražite vrlo precizno, ja bih vas zamolio da ja vama dostavim u pisanom obliku jer evo ovako reći ću vam neslužbeno informaciju, u biti nije neslužbeno, nego pošto sam u intenzivnom kontaktu sa direktorom Makarskog komunalca otpad se odvozi što se tiče plaže, čitavog grada, i ujutro i popodne, znači u dva navrata. Također otpad iz kanta za otpatke od kuća svako treći dan, a prije je bilo jednom tjedno. Negdje je bilo i jednom tjedno, nije svako treći nego u pravu ste svako drugi dan. Ali upravo zato da ja ne bi vama napamet govorio ja ću vama dostavit to napismeno, a također ono što vam mogu reći da nikad veća zabilježena količina otpada, tonaža otpada, kao što je bila ove sezone do sad nije bila. Znači nikad više otpada Makarski komunalac u ljetnim mjesecima 7. i 8. mjesecu nije imao kao ove godine. To je i za njih bilo jedno veliko iznenađenje.

**Predsjednik Gradskog vijeća Grada Makarske Marko Ožić-Bebek** komentira odgovor:

1. Hvala lijepa, ja ću bit zadovoljan sa pismenim odgovorom tako da bude karta *canta*.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

1. Prijedlog zapisnika s 9. sjednice Gradskog vijeća Grada Makarske održane 8. kolovoza 2018. g.
2. Prijedlog odluke o suglasnosti za davanje na korištenje, izravnom pogodbom, prizemlja zgrade izgrađene na čest. zem. 258/1 k.o. Veliko Brdo, Dječjem vrtiću *Biokovsko* *zvonce* Makarska
3. Prijedlog odluke o prodaji neposrednom pogodbom neizgrađenog građevinskog zemljišta u vlasništvu Grada Makarske
4. Prijedlog odluke o davanju koncesije za posebnu upotrebu pomorskog dobra za rekonstrukciju postojećeg oborinskog ispusta „Biokovka“ u Makarskoj
5. Prijedlog zaključka o davanju suglasnosti na Sporazum o provedbi postupka zajedničke javne nabave

**Predsjednik Gradskog vijeća Grada Makarske Marko Ožić-Bebek** je otvorio raspravu.

**Vijećnik Siniša Srzić** je predložio da se točka 3. predloženog dnevnog reda povuče s dnevnog reda jer nije bilo dovoljno vremena da se kvalitetno pripremi raspravi o navedenom prijedlogu.

**Vijećnik Ivan Šimić** je upitao koliko je gradskih odbora sudjelovalo i raspravljalo po ovim predloženim točkama dnevnog reda.

**Predsjednik Gradskog vijeća Grada Makarske Marko Ožić-Bebek** je prijedlog vijećnika Siniše Srzića da se s dnevnog reda povuče točka 3. Prijedlog odluke o prodaji neposrednom pogodbom neizgrađenog građevinskog zemljišta u vlasništvu Grada Makarske stavio na glasovanje.

*Predloženo s 2 (dva) glasa ZA, 9 (devet) glasova PROTIV i 6 (šest) SUZDRŽANIH glasova nije usvojeno.*

**Predsjednik Gradskog vijeća Grada Makarske Marko Ožić-Bebek** je predloženi dnevni red stavio na glasovanje.

*Ovako predloženi dnevni red je usvojen s 15 (petnaest) glasova ZA i 2 (dva) glasa PROTIV.*

1. **Prijedlog zapisnika s 9. sjednice Gradskog vijeća Grada Makarske održane 08. kolovoza 2018. g.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 9. sjednice Gradskog vijeća Grada Makarske održane 8. kolovoza 2018. godine stavio na glasovanje.

*Zapisnik s 9. sjednice Gradskog vijeća Grada Makarske održane 8. kolovoza 2018. godine je jednoglasno usvojen sa 17 (sedamnaest) glasova ZA.*

1. **Prijedlog odluke o suglasnosti za davanje na korištenje, izravnom pogodbom, prizemlja zgrade izgrađene na čest. zem. 285/1 k.o. Veliko Brdo, Dječjem vrtiću *Biokovsko zvonce* Makarska**

Uvodno obrazloženje Prijedloga odluke o suglasnosti za davanje na korištenje, izravnom pogodbom, prizemlja zgrade izgrađene na čest. zem. 285/1 k.o. Veliko Brdo, Dječjem vrtiću *Biokovsko zvonce* Makarska dao je pročelnik Upravnog odjela za komunalne djelatnosti Grada Makarske **Matko Lovreta.**

U ime Kluba vijećnika SDP-HNS-HSU u raspravi je sudjelovao **vijećnik** **Sretan Glavičić.**

U pojedinačnoj raspravi je sudjelovala **vijećnica** **Gordana Muhtić** kojoj je na izlaganje odgovorio pročelnik Upravnog odjela za komunalne djelatnosti Grada Makarske **Matko Lovreta. Vijećnica** **Gordana Muhtić** je postavila dodatne upite na koje je odgovorio **zamjenik gradonačelnika Grada Makarske Dražen Nemčić.**

U pojedinačnoj raspravi je sudjelovao i **vijećnik Siniša Srzić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlogodluke o suglasnosti za davanje na korištenje, izravnom pogodbom, prizemlja zgrade izgrađene na čest. zem. 285/1 k.o. Veliko Brdo, Dječjem vrtiću *Biokovsko zvonce* Makarska stavio na glasovanje.

*Odluka o suglasnosti za davanje na korištenje, izravnom pogodbom, prizemlja zgrade izgrađene na čest. zem. 285/1 k.o. Veliko Brdo, Dječjem vrtiću „Biokovsko zvonce“ Makarska je usvojena sa 15 (petnaest) glasova ZA i 1 (jednim) SUZDRŽANIM glasom.*

1. **Prijedlog** **odluke o prodaji neposrednom pogodbom neizgrađenog građevinskog zemljišta u vlasništvu Grada Makarske**

Uvodno obrazloženje Prijedloga odluke o prodaji neposrednom pogodbom neizgrađenog građevinskog zemljišta u vlasništvu Grada Makarske dala je viša savjetnica za opće i pravne poslove i zastupanje grada iz Odsjeka za opće i pravne poslove Ureda gradonačelnika **Tea Botica.**

U ime Kluba vijećnika SDP-HNS-HSU u raspravi je sudjelovao **vijećnik** **Sretan Glavičić,** a odgovorio mu je **predsjednik Gradskog vijeća Grada Makarske Marko Ožić-Bebek.**

U ime Kluba vijećnika HDZ-a i koalicijskih partnera u raspravi je sudjelovao **vijećnik** **Marko Raos.**

U pojedinačnoj raspravi je sudjelovao **vijećnik Siniša Srzić.**

U pojedinačnoj raspravi je sudjelovao i **vijećnik Ivan Šimić.**

**Vijećnik Ivan Perić** je replicirao na izlaganje vijećnika Siniše Srzića. Na repliku je odgovorio **vijećnik Siniša Srzić.**

U pojedinačnoj raspravi je sudjelovala **vijećnica Gordana Muhtić,** a na upite iz rasprave joj je odgovorilasavjetnica za opće i pravne poslove i zastupanje grada iz Odsjeka za opće i pravne poslove Ureda gradonačelnika **Tea Botica. Vijećnica Gordana Muhtić** je nastavila pojedinačnu raspravu, a na pitanja joj je odgovorio **gradonačelnik Grada Makarske** **Jure Brkan. Vijećnica Gordana Muhtić je** postavila dodatna pitanja na koja joj je odgovorilasavjetnica za opće i pravne poslove i zastupanje grada iz Odsjeka za opće i pravne poslove Ureda gradonačelnika **Tea Botica.**

**Vijećnici Siniša Srzić** i **Ivan Šimić** su replicirali na izlaganje.

U pojedinačnoj raspravi je sudjelovao **vijećnik Sretan Glavičić,** a na upite iz rasprave mu je odgovorilasavjetnica za opće i pravne poslove i zastupanje grada iz Odsjeka za opće i pravne poslove Ureda gradonačelnika **Tea Botica.**

U pojedinačnoj raspravi je sudjelovala **vijećnica Jagoda Martić,** a na raspravu i upite joj je odgovorio **gradonačelnik Grada Makarske** **Jure Brkan.**

U pojedinačnoj raspravi je sudjelovalai **vijećnica Hloverka Novak Srzić.**

**Vijećnici Siniša Srzić** i **Ivan Šimić** su replicirali na izlaganje.

U raspravi je sudjelovao i **predsjednik Gradskog vijeća Grada Makarske Marko Ožić-Bebek.**

**Vijećnici Siniša Srzić** i **Ivan Šimić** su replicirali na izlaganje.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o prodaji neposrednom pogodbom neizgrađenog građevinskog zemljišta u vlasništvu Grada Makarske stavio na glasovanje.

*Odluka o prodaji neposrednom pogodbom neizgrađenog građevinskog zemljišta u vlasništvu Grada Makarske je usvojena sa 14 (četrnaest) glasova ZA, 1 (jednim) glasom PROTIV i 2 (dva) SUZDRŽANA glasa.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 17 od 17 vijećnika kao i da je nastavak održavanja sjednice pravovaljan.

1. **Prijedlog** **odluke o davanju koncesije za posebnu upotrebu pomorskog dobra za rekonstrukciju postojećeg oborinskog ispusta „Biokovka“ u Makarskoj**

Uvodno obrazloženje Prijedloga odluke o davanju koncesije za posebnu upotrebu pomorskog dobra za rekonstrukciju postojećeg oborinskog ispusta „Biokovka“ u Makarskoj je dao pročelnik Upravnog odjela za komunalne djelatnosti Grada Makarske **Matko Lovreta.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić** kojoj je na upite iz rasprave odgovorio **zamjenik gradonačelnika Grada Makarske Dražen Nemčić.**

U pojedinačnoj raspravi je sudjelovao **vijećnik Siniša Srzić****.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o davanju koncesije za posebnu upotrebu pomorskog dobra za rekonstrukciju postojećeg oborinskog ispusta „Biokovka“ u Makarskoj stavio na glasovanje.

*Odluka o davanju koncesije za posebnu upotrebu pomorskog dobra za rekonstrukciju postojećeg oborinskog ispusta „Biokovka“ u Makarskoj je usvojena jednoglasno sa 17 (sedamnaest) glasova ZA.*

1. **Prijedlog** **zaključka o davanju suglasnosti na sporazum o provedbi postupka zajedničke javne nabave**

Uvodno obrazloženje Prijedlogazaključka o davanju suglasnosti na sporazum o provedbi postupka zajedničke javne nabave je dao v.d. pročelnika Upravnog odjela za društvene djelatnosti **Dražen Kuzmanić.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zaključka o davanju suglasnosti na sporazum o provedbi postupka zajedničke javne nabave stavio na glasovanje.

*Zaključak o davanju suglasnosti na sporazum o provedbi postupka zajedničke javne nabave je usvojen sa 16 (šesnaest) glasova ZA i 1 (jednim) glasom PROTIV.*

Sjednica je završila u 12.50 sati. 

Zapisnik vodio:

Tonći Batinić, dipl. iur.

**Tajnica**              **Predsjednik**

**Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.